
תקציר גזר דין

1.	הנאשם הורשע על סמך הודאתו בעבירות של מגע עם סוכן חוץ; מתן שירות או העמדת אמצעים לארגון טרור; קשירת קשר לפשע ורכישה והחזקה של כלי נשק. 

2.	מעובדות כתב האישום עולה כי הנאשם גויס על ידי אחר לצורך ביצוע הברחות של סמים וכלי נשק שונים מלבנון לישראל כבר בחודש יוני 2021. הנאשם קיבל מידי אותו אדם טלפון מבצעי והחל לשוחח במישרין עם פעיל חיזבאללה בנוגע להברחות במספר רב של הזדמנויות, הן דרך אפליקציית "טלגרם" והן באמצעות טלפון מבצעי נוסף, אותו השמיש במיוחד לצורך כך.

	חשדו של הנאשם לגבי כך שאותו פעיל פועל בשליחותו של ארגון חיזבאללה התעורר חודש לאחר שגויס לאחר שאותו פעיל אמר לו בשיחה שהתקיימה ביניהם כי יש לו גישה חופשית לכל קו הגבול בין לבנון לישראל. על אף חשד זה, לא נמלך הנאשם בדעתו ולא נסוג מתכניתו. במטרה לקדם תכנית זו נסעו הנאשם והמעורב האחר במספר הזדמנויות אל אזור הגבול בין ישראל ולבנון, צילם את המקום והעביר את התצלומים לאותו פעיל חיזבאללה. בנוסף, במטרה לייבא חמישה אקדחים מלבנון, העבירו הנאשם והמעורב האחר לאותו פעיל סכום של 15,000$.

	בשני מועדים שונים במהלך חודש אוקטובר 2021 הטעין הנאשם לבקשת הפעיל שני כרטיסי סים ישראליים. 

	ביום 23.11.2021 טסו הנאשם והמעורב האחר לאיסטנבול שבטורקיה, בין היתר על מנת להיפגש עם הפעיל ולקדם את הקשר. במהלך נסיעה זו, בקש אותו פעיל חיזבאללה מהנאשם להבריח נשק לישראל ולהעבירו לפעילי חיזבאללה בישראל. הנאשם הסכים להבריח סמים ונשק אך זאת על מנת לסחור בהם. אין ספק כי בשלב זה ידע הנאשם בוודאות כי תכניתם של הפעילים אינה מתמצה בהברחת סמים וכלי נשק לצורך עסקאות ועשיית רווחים קלים, אלא נועדה לקדם אינטרסים של ארגון חיזבאללה, לרבות פעולות טרור אותן ביקש להוציא אל הפועל בשטחי מדינת ישראל. על אף זאת, הוא המשיך לפגוש את הפעילים יחד עם המעורב האחר ולבחון עמם דרכים שונות להברחת נשק וסמים לישראל.

	גם לאחר ששב לישראל מתורכיה, נסע הנאשם יחד עם המעורב האחר לאזור הגבול סמוך ליישוב זרעית על מנת לבחון אם ניתן לבצע שם את ההברחות. הנאשם צילם את המקום והעביר את הצילומים ואת התרשמותו מהמקום לפעיל חיזבאללה.

3.	עובדות האישום השני אף הן חמורות, שכן עולה מהן כי הנאשם רכש בחודש נובמבר 2021 תת-מקלע מדגם MP5 תמורת סך של 47,000 ש"ח, והחזיק בנשק יחד עם מחסנית וחמישה כדורים תואמים, בלא רשות על פי דין, עד ליום 28.2.2022.

4.	בגזר הדין עמד בית המשפט על כך שמעשיו של הנאשם פגעו בערכים מוגנים חשובים ובראשם ביטחון המדינה, שלומם של אזרחיה וזכותם לחיות בשלום ובבטחה. בית המשפט עמד גם על חומרת העבירות, מסוכנותן והיותן מחייבות ענישה משמעותית. מדובר בעבירות שהיו כרוכות בתכנון שנמשך לאורך חודשים, במהלכם ניהל הנאשם שיחות רבות עם פעיל חיזבאללה לגבי הברחת הנשק והסמים. 

	בית המשפט זקף לזכותו של הנאשם את העובדה שחדל מיוזמתו מכל מגע עם הפעיל וניתק עמו כל קשר. כמו כן נתן בית המשפט דעתו לעובדה שהנאשם סרב להצעה להעביר את הנשק לידי פעילי חיזבאללה בישראל. הוא  הסכים אמנם לבצע את הברחות הנשק והסמים, אולם זאת על מנת לסחור בהם ולא על מנת להעבירם כאמור לידי אחרים בישראל. בעובדה זו, המקהה מעט מחומרת מעשיו של הנאשם במישור הבטחוני, אינה מקהה מחומרת מעשיו הפליליים שנמשכו על פני חודשים רבים.

	ביחס לאישום השני זקף בית המשפט לזכותו של הנאשם את העובדה שהנשק מושא אישום זה נתפס על ידי המשטרה לאחר שהנאשם מסר פרטים על אודות מיקומו.

5.	בסופו של דבר, לאחר שהביא בחשבון את הודאתו של הנאשם המגלמת נטילת אחריות מצדו על מעשיו וכן את עברו שאינו מכביד, גזר עליו בית המשפט 42 חודשי מאסר לריצוי בפועל, 10 חודשי מאסר על תנאי וקנס בסך 15,000 ₪. 

